CELEX: 32012D0375
Language: lt
Date: 1340323200000
Title: 2012/375/ES: 2012 m. birželio 22 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2011/77/ES dėl Sąjungos finansinės pagalbos suteikimo Airijai

13.7.2012   
            
            
               LT
            
            
               Europos Sąjungos oficialusis leidinys
            
            
               L 182/37
            
         TARYBOS ĮGYVENDINIMO SPRENDIMAS
   2012 m. birželio 22 d.
   kuriuo iš dalies keičiamas Įgyvendinimo sprendimas 2011/77/ES dėl Sąjungos finansinės pagalbos suteikimo Airijai
   (2012/375/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Airijos prašymu Taryba Įgyvendinimo sprendimu 2011/77/ES (2) jai suteikė finansinę pagalbą remiant griežtą ekonomikos ir finansų reformų programą (toliau – programa), kuria siekiama atkurti pasitikėjimą, sudaryti sąlygas tvariam ekonomikos augimui atkurti ir apsaugoti Airijos, euro zonos ir Sąjungos finansinį stabilumą;
            
         
               (2)
            
            
               pagal Įgyvendinimo sprendimo 2011/77/ES 3 straipsnio 9 dalį Komisija kartu su Tarptautiniu Valiutos Fondu (TVF) ir bendradarbiaudama su Europos Centriniu Banku (ECB) šeštą kartą peržiūrėjo Airijos valdžios institucijų pažangą, padarytą įgyvendinant tas priemones, taip pat sutartų priemonių veiksmingumą ir jų ekonominį bei socialinį poveikį;
            
         
               (3)
            
            
               kaip numatyta programoje, 2011 m. rugsėjo mėn. Airijos valdžios institucijos pateikė Parlamentui teisės aktus, kuriais siekiama padidinti ilgalaikį viešųjų finansų tvarumą. Tam tikrų numatytos reformos nuostatų iki minėtos šeštosios ketvirčio peržiūros pabaigos Parlamentas nebuvo priėmęs visų pirma dėl naujai priimamų valstybės tarnautojų teisių į pensiją, įskaitant tam tikrų kategorijų valstybės tarnautojų greitesnio išėjimo į pensiją peržiūrą ir pensijų indeksavimą pagal vartotojų kainas, bei pensijų išmokų susiejimą su vidutiniu viso dirbto laikotarpio darbo užmokesčiu ir pensinio amžiaus susiejimą su įstatymais nustatytu pensiniu amžiumi. Valdžios institucijos įsipareigojo užtikrinti, kad šios nuostatos būtų patvirtintos iki 2012 m. pabaigos;
            
         
               (4)
            
            
               atsižvelgiant į tai, kad Europos bankininkystės institucijai vadovaujant atliekamas testavimas nepalankiausiomis sąlygomis ES mastu atidėtas iki 2013 m., manoma, kad tikslinga kitą Airijos vietos kapitalo bankų testavimą nepalankiausiomis sąlygomis atidėti iki 2013 m. Tuo tarpu valdžios institucijos numatė pagrindinius parengiamuosius veiksmus, kurie bus atlikti 2012 m.;
            
         
               (5)
            
            
               Airijos valdžios institucijos nustatė papildomas priemones, kurių jos imsis 2012 m., kad būtų sumažintas nedarbas ir pasiekti programos tikslai. Visų pirma jos imsis veiksmų, kuriais siekiama didinti aktyvumo darbo rinkoje skatinimo ir mokymo politikos veiksmingumą ir sumažinti galimybę, kad socialinėmis išmokomis darbingi asmenys būtų skatinami nedirbti, kartu apsaugant pažeidžiamiausias grupes;
            
         
               (6)
            
            
               atsižvelgiant į šiuos pokyčius ir aplinkybes, Įgyvendinimo sprendimas 2011/77/ES turėtų būti iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2011/77/ES 3 straipsnis iš dalies keičiamas taip:
   
               1.
            
            
               7 dalies d punktas pakeičiamas taip:
               
                           „d)
                        
                        
                           teisės aktų, kuriais įstatymais nustatytas pensinis amžius padidinamas iki 66 metų 2014 m., 67 metų 2021 m. ir 68 metų 2028 m., priėmimas, siekiant padidinti ilgalaikį valstybės finansų tvarumą.“;
                        
                     
         
               2.
            
            
               8 dalis papildoma šiais punktais:
               
                           „f)
                        
                        
                           toliau išvardytų su Airijos vietos kapitalo bankais susijusių veiksmų, apie kurių rezultatus Airijos valdžios institucijos praneša Komisijai, ECB ir TVF, įgyvendinimas: i) nepriklausoma turto kokybės peržiūra siekiant įvertinti bendrų ir individualių paskolų portfelių kokybę bei turto kokybės nustatymo ir stebėjimo procedūras; ii) probleminių kredito operacijų peržiūra siekiant įvertinti bankų probleminių paskolų portfelio valdymo pajėgumą ir efektyvumą, įskaitant įsiskolinimų valdymą ir neveiksnių paskolų problemos sprendimo bei paskolų nuostolių mažinimo praktiką; iii) duomenų vientisumo patikrinimas siekiant įvertinti bankų duomenų patikimumą; ir iv) pajamų pripažinimo ir paskolų terminų pakeitimo projektas siekiant patikrinti, ar galiojanti praktika atitinka tarptautinius finansinių ataskaitų standartus (TFAS) ir susijusias reguliavimo gaires;
                        
                     
                           g)
                        
                        
                           bankų pažangos, daromos sprendžiant neveiksnių paskolų problemas, vertinimas;
                        
                     
                           h)
                        
                        
                           veiksmų, kurių buvo imtasi darbo ieškančių išmokų gavėjų, kurie nedalyvauja susitikimuose pagal aktyvumo darbo rinkoje skatinimo priemones, atžvilgiu, vertinimo pateikimas Komisijai, ECB ir TVF;
                        
                     
                           i)
                        
                        
                           tarpžinybinės ataskaitos, kurioje nagrinėjamos galimybės sumažinti neigiamą socialinių išmokų sistemos poveikį paskatoms ieškotis darbo, parengimas;
                        
                     
                           j)
                        
                        
                           teisės aktų, kuriais reformuojamos naujai priimamų valstybės tarnautojų teisės į pensiją. Tai apima tam tikrų kategorijų valstybės tarnautojų greitesnio išėjimo į pensiją peržiūrą ir pensijų indeksavimą pagal vartotojų kainas. Pensijos grindžiamos vidutiniu viso dirbto laikotarpio darbo užmokesčiu. Naujų tarnautojų pensinis amžius siejamas su įstatymais nustatytu pensiniu amžiumi.“;
                        
                     
         
               3.
            
            
               papildoma šia dalimi:
               „10.   Airija, laikydamasi susitarimo memorandumo sąlygų, 2013 m. atlieka bankų, kurie buvo įtraukti į 2011 m. peržiūrą dėl riziką ribojančio kapitalo vertinimo, testavimą nepalankiausiomis sąlygomis. Testavimas nepalankiausiomis sąlygomis bus derinamas su Europos bankininkystės institucijos (EBI) atliekamu testavimu ir paremtas 2011 m. peržiūros dėl riziką ribojančio kapitalo vertinimo ir 2012 m. finansinių priemonių programos rezultatais. Testavimas nepalankiausiomis sąlygomis bus griežtas ir toliau grindžiamas patikimomis paskolų nuostolių prognozėmis, užtikrinant didelį skaidrumą. Rezultatai bus skelbiami atsižvelgiant į kito EBI testavimo laiką.“
            
         2 straipsnis
   Šis sprendimas skirtas Airijai.
   
      Priimta Liuksemburge 2012 m. birželio 22 d.
      
         
            Tarybos vardu
         
         
            Pirmininkas
         
         V. SHIARLY
      
   
   
      (1)  OL L 118, 2010 5 12, p. 1.
   
      (2)  OL L 30, 2011 2 4, p. 34.